
Om boken

Drapsetterforsker Jessica Niemi må komme seg vekk fra Helsinki. For å unnslippe både sjefene og medienes søkelys etter en voldelig gatekrangel, reiser hun til en liten øy i Åland. Planen er å finne fred og ro - men Niemis planer har en tendens til å avspore.

Tre eldre mennesker har også bestemt seg for å besøke øya. De er de siste gjenlevende av dem de kaller Duene - personer som flyktet fra Finland til Sverige under andre verdenskrig, og som endte opp på et barnehjem på øya.

Når en av Duene blir funnet drept, blir Jessica nødt til å finne ut hvem som står bak, og om dødsfallet kan ha noe å gjøre med de uhyggelige historiene om den lille jenta som en gang forsvant fra barnehjemmet.

En storm er på vei, og en morder går løs. Og det er bare starten.

Til bestemor Sinikka (1935–2022)


Prolog

29. september 1982

Martin Hedblom bretter avisa på skrivebordet og gjesper. Han har bladd gjennom sportssidene to ganger, men heller ikke denne gangen har Nya Åland vært særlig spennende lesestoff. Lokalavisa som ble lansert i fjor vår, faller kanskje mer i Martins smak enn konkurrenten, Tidningen, men den er ikke akkurat noen New York Times. Martin pirker med neglen på avtrykket etter kaffekoppen på forsiden før han slenger føttene på skrivebordet. Han gløtter bort på vegguret. Om litt vil minuttviseren bikke tolv, og da er klokka to, noe som betyr at han bare er halvveis gjennom nattskiftet. Han betrakter sitt eget speilbilde i avlukkets glassrute, men ser fort ned på avisa igjen, som om synet fyller ham med vemmelse. Han er definitivt ikke lenger den han var da han begynte som nattevakt på barnehjemmet for nesten førti år siden. Martins ansikt har svulmet opp som en brøddeig, for ikke å snakke om midjen. Kinnskjegget som glir umerkelig over i skjeggstubbene på haka, er kanskje fortsatt tykt og frodig, men det er årevis siden det har vært et hårstrå å se på issen.

Martin er femtifem år gammel, en makelig anlagt ungkar som har bodd i den samme lille kroken av Åland hele livet, bortsett fra en kort periode da han prøvde seg som profesjonell trommeslager på ferja mellom Finland og Sverige. Men til slutt vendte han tilbake til en jobb som var velkjent og – ikke minst – enkel og lite krevende for en latsabb som ham. Det var slik professorfaren hans omtalte sin eneste sønn, og det hadde han sørgelig rett i.

Martin griper den grå termosen og tar en slurk vodka blandet med appelsinbrus mens han lar blikket gli over de tomme gangene. Barna sover tungt på rommene, så det blir neppe nødvendig å foreta seg noe i løpet av natta. Det skjer sjelden, om noensinne. Faktisk kunne han ha drukket seg snydens ved skrivebordet eller sovet seg gjennom natta, for den saks skyld, og likevel hevet lønn med god samvittighet om det ikke hadde vært for de drittsekkene fra sosialkontoret og stikkprøvene deres. To ganger er Martin blitt tatt i å sove på jobb, og den neste blir nok den siste. Det er rett og slett ikke verdt å ta sjansen så nær pensjonsalderen.

Klokka slår to dempede slag.

Martin kaster et blikk mot skrivebordsskuffen, der et pornoblad ligger under en bunke med mapper. Det føles litt suspekt å runke på nattskiftet, men en av ungene har fått spesialtillatelse til å overnatte hos familien Nordin, og de andre tre ligger og sover, så han risikerer ikke å bli overrasket. Den intime stunden handler ikke om noe ønske om å bli oppdaget eller noe annet perverst eller suspekt, det er i alle fall det Martin sier til seg selv. Han vil bare fordrive litt tid sammen med Desiree West og Laura Sands.

Martin knepper opp beltet og strekker seg mot skuffehåndtaket. Bare tanken på midtsidejentene har fått i gang blodpumpa. De skal få kjørt seg ordentlig i natt, i alle fall i tankene hans. Og i lomma har han et tørkle …

Men idet han griper bladet, ringer den svarte telefonen på skrivebordet. Martin lar bladet ligge og løfter fort av røret før noen av barna våkner av den enerverende kimelyden, særlig nå som han sitter ved skrivebordet med åpen buksesmekk.

«Smörregård barnehjem,» sier Martin hest og svelger for å renske strupen. Han skynder seg å lukke beltet med den ledige hånda, som om personen i den andre enden skulle være synsk og vite hva han drev med.

Men det er ingen stemme å høre i telefonrøret, bare tung pust.

«Hallo?» sier Martin.

Nå oppfatter han en slags nynning. Det er en sørgmodig melodi som høres vagt kjent ut. Faen. Martin blir irritert. En eller annen kødd har visst funnet det for godt å tulleringe til barnehjemmet midt på natta. Det kan ikke være noen av barna, for det finnes kun to telefoner i huset: den han holder i sin egen klamme hånd, og den bak bestyrer Bomans låste kontordør. Dessuten har ingen av barna engang vært på do etter at lysene ble slokket.

«Hvem er dette?» spør Martin. Han er på nippet til å slenge på røret. Men den stillferdige melodien som stemmen i telefonen nynner på, får ham til å nøle. Han har ikke hørt den på flere tiår, men nå husker han den klart og tydelig. «Trekkfuglene.»

Brått stanser melodien. Martin presser plastrøret hardere og hardere mot kinnet. Munnstykket lukter av størknet spytt.

«Er du klar?» sier stemmen. Den er lavmælt og kan tilhøre både en kvinne og en mann, eller kanskje en jente eller en gutt?

«Klar? For hva da?» brummer Martin, men han oppfatter redselen i sin egen stemme. «Hvem er det?»

En liten stund hører ikke Martin annet enn jevne åndedrag.

«Klokka er to,» sier den hviskende stemmen.

Martin kaster automatisk et blikk mot vegguret. «Hva i helvete er dette?»

«Jeg venter her ute,» sier stemmen. «I blå jakke. Kom og ta meg.» Så begynner stemmen å nynne på den samme melodien igjen. Noen sekunder senere ender samtalen i et mekanisk klikk, og Martin hører bare en vedvarende pipelyd som gjaller i ørene selv etter at han har lagt på røret.

Han lukker skrivebordsskuffen. For litt siden var han opptatt med tanken på en rødhåret midtsidepike med forførende blikk, svai rygg og struttende pupper, tanker av et helt annet slag enn dem som nå melder seg. Frysninger kryper nedover ryggraden mens han speider mot den tomme gangen og de lukkede dørene til rommene der barna ligger og sover. Det er i alle fall meningen at de skal gjøre det.

Klokka er to … i blå jakke.

Martin skjærer tenner og må mønstre all sin viljestyrke for å stå imot trangen til å slå neven i skrivebordet. Sparke inn hver eneste dør i denne rønna og beordre barna til å stille på rekke i gangen. Det er det bestyreren ville ha gjort. En av ungene må stå bak, på en eller annen måte. En simpel spøk. Simpel, men djevelsk skummel, det må sies. Men uansett hvem den lille svinepelsen er, skal Martin vise hvem som er sjefen her.

Han legger fingrene på telefonen. Et minutt går uten at noe skjer. Telefonen står på skrivebordet, like stum som om ledningen skulle ha vært trukket ut av veggen.

Her er jeg.

Martin spiller av innvendig de ordene han nettopp har hørt, og merker at hårene på armen reiser seg. Den sangen stemmen i telefonen nynnet, ulmer fortsatt i tankene.

Det går ikke an. Det er umulig.

Noen prøver bare å skremme meg, tenker Martin. Og klarte det, for helsike.

Likevel, han må undersøke, gå ned til brygga og se etter, for ellers vil han ikke få det ut av hodet. Muligheten for at det var …

Martin griper nøklene fra skrivebordet, reiser seg og forlater vaktrommet. Alle dørene i den lange korridoren er lukket, også den innerste til kjøkkenet. Den eneste lyden som bryter stillheten, er hans egne hjerteslag som banker i ørene.

Fottrinnene hans runger hult i den tomme gangen. Martin kaster et blikk til siden og går bort til trappa. Et par–tre trinn fører ned til en tung dør. Bak den åpner plenen seg, og helt til venstre ser han konturen av de røde båthusene og den T-formede brygga. På vei ned trappa slår det ham at han burde ha sett til barna og forvisset seg om at alle tre faktisk ligger i senga og sover. Det ville ikke ha vært første gang en av beboerne har klatret ut av vinduet og stukket av. Men rømlingen ville ha trengt en telefon til den narrestreken, og det er ikke mange telefoner på øya, kanskje en i Nordin-huset to kilometer unna på sørkysten, og … Er det den lille drittsekken som overnatter hos familien Nordin som står bak dette …?

Martin åpner døra og stiger ut. Gressplenen glitrer av dugg i septembernatta, opplyst av både utelamper og halvmånen som skinner klart på himmelen. Presenningen over robåtene som ligger opp ned ved båthuset, blafrer i vinden og hindrer sikt mot brygga. Martin tørker den fuktige nesa og begir seg mot vannet med målbevisste skritt.

I neste øyeblikk skylder en kuldebølge over ham. Silhuetten av et barn som står på brygga, danner en skygge mot vannet i måneskinnet.

Hva faen …?

Martin føler trang til å snu på hælen, løpe inn igjen og låse døra etter seg. Tilkalle noen og … Men hvem da? Et barn som står og fryser i en tynn jakke på bryggekanten, er ikke en sak for politiet, men for barnevernet. Og ved nærmere ettertanke må jo denne skikkelsen som står der og speider ut over vannet, være et av de barna han selv har ansvaret for. Han må gjøre sin plikt og hjelpe ungen i sikkerhet – selv om situasjonen minner skummelt om den historien Martin kjenner så altfor godt, noe alle i området har hørt om eller sett med egne øyne. Martin husker alt sammen som om det var i går.

«Hallo?» sier Martin.

Men skikkelsen rører seg ikke. Den blå jakka blafrer i vinden. Det må være en av jentene …

«Milla, er det deg?»

Martin holder pusten, tar et skritt fram, forbauset over sin egen besluttsomhet. Jentas korngule hår er satt opp i en hestehale som flagrer i vinden. Det er en jente, det må det være. En av dem, Milla eller Laura.

Omrisset av den vesle skikkelsen trer tydeligere fram for hvert skritt han tar. Nakken er litt skjev, hodet litt på skakke mot høyre – stivt, som på et lik der dødsstivheten har satt inn.

«Laura?»

Barnet reagerer ikke på ropet hans.

Martin går ut på brygga og kjenner den gynge på de lange pongtongene. Han hever stemmen, hører hvor skjelven den er.

«Hei der! Kutt ut nå! Det er ikke morsomt!» Martin oppdager at han har stanset opp. Hvorfor snur ikke jenta seg? Hører hun ikke at han roper på henne? Presenningen over robåtene blafrer høylytt i vinden og får Martins hjerte til å banke fort.

Han går forsiktig mot jenta. Brygga er ustø og gynger under føttene hans som en rullende tømmerstokk, klar til å kaste ham uti det iskalde vannet.

Dette skjer ikke, tenker han, og igjen vurderer han å snu og løpe. For selv om det er et barn innblandet – og det er åpenbart et barn – er situasjonen av en eller annen grunn veldig guffen. Ikke minst fordi han en gang for lenge siden ofte så en liten jente stå på nøyaktig samme sted. Natt etter natt. Før hun til slutt forsvant sporløst.

Martin går videre, nærmer seg skikkelsen og strekker fram armene for å gripe fatt i jenta.

Idet han legger hånda på skulderen hennes og fornemmer den knoklete kroppen under fingertuppene, kjenner han en skarp smerte i halsen og synker ned på kne. Martin rekker ikke å rope, og ikke en eneste beboer på Smörregård barnehjem viser seg i vinduene. Der han ligger på brygga, ser han korngult hår som vaier i vinden, og et blekt, uttrykksløst ansikt. Så blir det nattlige landskapet med månebroen erstattet av stummende mørke.

Summelyden er så lav at den egentlig ikke forstyrrer. Likevel klarer ikke Jessica å unngå å legge merke til den.

Kvinnen overfor henne venter på at hun skal si noe, har gjort det i snart et minutt nå. Tanken i Jessicas hode er uvanlig klar, men det er krevende å si den høyt.

«Jeg tror vel at det jeg vil fram til … Jeg hadde knyttet tilværelsen min til et annet menneskes,» begynner hun og stusser over sin egen selvsikre tone. «Jeg så den fra en annens synsvinkel. Gir det mening?»

Damen, som sitter i en beige lenestol, reagerer ikke umiddelbart, men lar stillheten anspore Jessica til å fortsette å tenke høyt. Hun er flink til å styre samtalen. Timen skrider liksom fram etter en forutbestemt koreografi snarere enn at to jevnbyrdige sitter i hver sin stol og fører en ledig samtale. Alt er klinisk og planlagt, uten at det egentlig gjør Jessica noe. Hun visste hva hun bega seg ut på da hun begynte med psykoterapi for en måned siden.

«Før jeg traff Erne … var jeg fortapt. Jeg forsto det ikke den gangen … Og nå –.»

Med ett blir Jessicas stemme grøtet, som om hun ikke har lov til å si mer. Som om noen forbyr henne det.

Terapeuten maser ikke på Jessica, hun bare sitter der i stolen og retter på grepet om kulepennen. Trykker spissen inn og ut igjen, gang på gang. Under andre omstendigheter kunne handlingen ha gitt et inntrykk av uro, men psykiateren gjentar den på behersket vis.

Jessica betrakter kvinnens skarpe knoker og lyseblå negler. De er overraskende blanke, noe som på sett og vis gir et freidig inntrykk hos en psykiater. En pasient som letter sitt hjerte, kunne kanskje vente seg noe mer konservativt. Mer medfølende. Noe som viser at terapeuten ikke er hevet over situasjonen.

«Jessica?»

Jessica ser inn i terapeutens ansikt. «Hva?»

Tankerekken stanser, kanskje hjernen søkte etter visuelle stimuli som en unnskyldning for å slutte å snakke.

Et mildt uttrykk glir over terapeutens solbrune ansikt. «Fortsett, er du snill. Du sa at du var fortapt, og nå …»

Det tar Jessica et øyeblikk å samle tankene. Hun ønsker egentlig ikke å betro seg til denne kvinnen – eller noen annen, for den saks skyld – samtidig som hun brenner etter å uttrykke konklusjonen høyt, etter å la ordene renne ut og granskes av en fagperson. Hun vil gjerne vite om demonene hennes klarer å unnvike psykiaterens skarpe blikk, om de er dyktige til å gjemme seg, eller om de vil blottstille seg som et resultat av en brå erkjennelse.

«Jeg har vel egentlig aldri vært særlig begeistret for tilværelsen min. Eller meg selv, faktisk. Så var det plutselig en som beundret meg på sin egen måte. Elsket meg. Slik en far elsker en datter. Og det ga livet mitt mening.» Jessica sitter og lytter til ordene hun nettopp har ytret, som om de gir gjenklang i tomheten. Og med ett blir hun overveldet av skam. «Jeg vet ikke helt om det handler om savnet etter Erne. Eller om å miste et perspektiv som betydde mye for meg. Om det at jeg ikke bare elsket Erne, men også meg selv slik han så meg.» Hun snakker videre selv om fornuften ber henne tie.

Psykiateren legger notisboka på armlenet og presser fingertuppene mot hverandre. Hun ser alvorlig ut. «Jeg tror vi kanskje nærmer oss noe viktig nå.»

Jessica kan ikke unngå å legge merke til hvor enormt klisjefylt det lyder. Skal dette liksom forestille det gjennombruddet de alltid snakker om i tv-serier?

«Men …?» spør hun.

Terapeuten smiler, som for å belønne det innsiktsfulle spørsmålet. «Samtidig er jeg litt bekymret.»

Jessica rister på hodet, for hun forstår ikke helt hva legen sikter til. Ikke helt, i alle fall, selv om hun har en kvalifisert gjetning.

«Føler du at tilværelsen har manglet mening etter at Erne døde?» spør terapeuten og løfter hodet en anelse. «At den døde sammen med Erne?»

Jessica ser på den andre kvinnen, som har en urolig mine. Kanskje det kun er faglig bekymring, men en bekymring er det like fullt.

Og da Jessica ikke svarer, fortsetter hun: «Føler du at du på et tidspunkt begynte å leve kun for Erne?»

Jessica rynker panna, og en stigende kvalme svir i halsen. Hun griper etter glasset, drikker en slurk lunkent vann og vender seg mot vinduet. De nakne greinene på et stort eiketre vaier i vinden. De er bøyd som knoklete fingrer ribbet for kjøtt. Taklyset dempes, og det blir tussmørkt i rommet. Summelyden stiger i styrke, som om den elektromagnetiske spenningen stiger.

«Det er normalt for mennesker å ha et ønske om å behage andre, for eksempel foreldrene våre, og når de menneskene vi har gjort disse anstrengelsene for – til tider i dyp konflikt med vårt eget selvbilde – forsvinner ut av livet vårt for godt … så kan dødsfallet etterlate et enormt tomrom. Det tomrommet inneholder ikke bare savn, men også en følelse av meningsløshet. Man vet ikke lenger hvordan man skal leve kun for seg selv, eller om man overhodet ønsker det. Er jeg på rett spor?»

Jessica svarer ikke. Hun betrakter greinene som fortsetter å danse utenfor, ser at de trenger inn i rommet gjennom de hvitmalte vinduskarmene uten å knuse rutene, kryper over gulvet og vikler seg rundt anklene hennes som glinsende, svarte slanger. Litt etter litt strammer de grepet og utforsker omgivelsene forsiktig. «For hvis det er situasjonen vi står overfor,» sier terapeuten, «er vi nødt til å ta det på ytterste alvor.»

Jessica blunker flere ganger, og lyset i rommet vender tilbake til det normale.

Slangene trekker seg unna, kryper tilbake til den andre siden av vinduskarmen, og igjen stivner treet, som i en slags omvendt entropi. Et øyeblikk føles det gule lyset i rommet blendende.

Psykiateren griper notatboka og begynner å skrive. Jessica ser at kvinnens håndledd beveger pennen, og lurer på hva hun skriver. Har hun nettopp skriblet ned ordene «deprimert» og kanskje «selvdestruktiv» i den innbundne boka? Det ville ha vært en ganske treffende beskrivelse av Jessicas tilstand, noe som vel må bety at hjernekrymperen har gjort seg fortjent til honoraret sitt.

«Hvem må det?» sier Jessica og setter glasset på bordet. Kvalmen har satt seg i hele kroppen, magen er i opprør, og det svir i spiserøret. Hun føler for å løpe ut på badet og kaste opp, men legger bånd på seg og svelger noen ganger.

«Hva mener du?»

«Du sa at vi må ta det på ytterste alvor.»

«Du og jeg,» presiserer terapeuten og retter på et par briller med smal innfatning. «Vi har vært gjennom mye denne måneden og trukket noen viktige konklusjoner, men det er først i dag jeg har hørt noe vi absolutt må gripe fatt i. Jeg vil beskrive det som en slags håpløshet. Det er viktig at vi kommer oss ut av en slik sinnstilstand, selv om det ikke nødvendigvis er så lett.»

Utenfor, i den iskalde lufta, slutter greinene å vaie før et kraftig vindkast røsker fatt i dem igjen. Men denne gangen klarer Jessica å bevare konsentrasjonen.

«Tuula?» sier Jessica og oppfatter selv hvor rart det lyder å uttale navnet høyt. Det er trolig første gang i løpet av deres korte pasient-terapeut-forhold at Jessica har brukt psykiaterens fornavn.

«Ja?»

«I løpet av bare de siste par årene har jeg etterforsket minst ti uaktsomme og forsettlige drap …» Jessica humrer uten å smile. «Når vi bryter oss gjennom en murvegg og finner en pen, ung jente innenfor … eller ser en mann som er blitt steinet i hjel, med en knust skalle dekket av blodige hårtufser … eller når man kjenner lukta av et menneske som er blitt brent levende … som igjen får en til å tenke på at det finnes steder i verden hvor hunder blir kokt levende fordi adrenalinet skaper skrekk og smerte som gjør kjøttet mørt …»

Psykiateren ser beklemt ut og ville vel helst ha bedt Jessica stanse så hun selv kan ta styringen over samtalen, men hun kan ikke avbryte pasienten, ikke nå som Jessica åpner seg mer enn noensinne.

«Forstår du hva jeg vil fram til?» sier Jessica og fortsetter før psykiateren rekker å svare eller la være å svare: «Jeg har aldri hatt noe håp. Ingen av oss har det. Men før var jeg kanskje flinkere til å håndtere det. Jeg hadde akseptert det meningsløse i min egen eksistens.»

Psykiateren lukker notatboka og legger den i fanget, under hendene. «Jessica. Vi er nødt til å ta med i betraktningen at –.»

En bølge av kvalme skyller over Jessica, og hun bykser opp av stolen midt i psykiaterens setning. Kvalmen som begynte på veien hit, har kvernet innvendig hele timen og vokser seg mer uutholdelig for hvert sekund som går.

«Jeg må gå.»

«Men klokka er bare halv,» sier psykiateren forvirret og strekker hals for å se på vegguret bak Jessica.

«Beklager, jeg betaler for hele timen.»

«Det var ikke det jeg –.»

«Takk skal du ha, Tuula.»

Kvinnen ser forbauset ut, men tar seg raskt sammen: «Skal vi sette opp neste time?»

Jessica svarer ikke. Greinene på eika skraper mot vinduet, og hun kaster et raskt blikk mot dem.

Jeg tror ikke vi kommer til å treffes igjen. Farvel.

Gjennom vindens uling hører Jessica den tunge tredøra lukke seg bak henne. Himmelen over de ruvende bygårdene langs Kronobergsgatan er lysegrå. De våte skinnene som kløyver den smale gata i to, bærer med seg skramlingen fra en trikk i nærheten.

Fuktige snøflak klistrer seg til Jessicas ansikt, og hun retter på skjerfet så det dekker kinnene. Oppkast trenger opp gjennom halsen og tvinger henne til å bøye nakken. Hun prøver å trekke frisk luft gjennom nesa for å jage bort den stigende kvalmen, men den kalde vinden bare forsterker svien hun har kjent i neseborene helt siden hun tok plass i psykiaterens lenestol.

Jessica skjønner at hun ikke vil rekke å komme seg hjem. Hun kaster et blikk mot portrommet. Den sirlig utsmykkede jernporten står åpen. Det er ikke en sjel å se i den lange, hvelvede passasjen mellom bakgården og gata. Den er hennes eneste håp, lenger enn dit kommer hun seg ikke. Jessica tar noen få ustø skritt gjennom porten og skal til å kaste et siste blikk bakover idet magesyren velter opp av spiserøret og spruter ut over asfalten.

Hun tørker seg om munnen, bøyer seg og kaster opp igjen.

Ute på gata skramler trikken forbi. Jessica banner innvendig, løfter hodet og vurderer situasjonen. Hun harker opp de siste restene av oppkast fra strupen og spytter ut noen klumper dynket i galle.

Så hører hun surklende fottrinn fra bakgården. Noen nærmer seg.

Hun retter seg fort opp og støtter seg mot veggen, men den skjeggete mannen i neongul kjeledress som har kommet fram fra bak teppebankestativet, har allerede sett for mye.

«Hva er det som foregår her?» spør han der han står på trygg avstand med hendene i siden. Det er ingen bekymring å spore i stemmen, han minner om en lærer som nettopp har overrasket en gjeng niendeklassinger på røykehjørnet.

«Hva ser det ut som?» sier Jessica og tørker seg om munnen med ermet.

«Hvordan våger du!»

«Beklager. Men jeg ba ikke akkurat om å bli dårlig.»

Mannen snøfter foraktelig og blir mørk i ansiktet. «Bor du her i det hele tatt?» sier han og griper fatt i en snøskuff som står inntil veggen. «Jeg kan ikke huske å ha sett –.»

Jessica svarer ikke, bare fortsetter videre.

«Hei, svar meg! Er du full? Tørk opp etter deg, for svingende!»

Jessica stanser ved jernporten og ser seg tilbake. Hun har ingen grunn til å oppføre seg aggressivt, tvert imot, hun burde være høflig, be om unnskyldning og forklare at hun rett og slett ikke føler seg bra. Det er tross alt sannheten. Hun skulle selvfølgelig ha betalt for vaskingen og gitt litt ekstra for den ekle oppgaven, hvis hun på den måten kunne få denne herskesyke bakgårdstyrannen til å roe seg.

«Du er faen meg full,» sier han og mønstrer Jessica fra topp til tå.

Men vaktmesteren – for han må jo være det, så oppsatt som han er på å irettesette Jessica – har med sin egen oppførsel lagt et heller svakt fundament for møtets dynamikk.

«Og hva så?» sier Jessica.

Mannen ler. Munnen mellom de kopparrete kinnene fortrekker seg i et hånlig flir. «Du kan være så drita du bare vil, men du skal for helvete ikke komme her og grise til bakgården min.»

«Beklager, jeg føler meg uvel,» sier Jessica og skal til å fortsette videre.

Men mannen nekter å gi seg. «Hei der, vesle frøken,» sier han, en meter nærmere enn han var i sted.

Vesle frøken. Det koker over for Jessica.

Hun snur seg og kjenner mannens tykke fingre rundt håndleddet.

«Slipp meg,» sier Jessica stille, men fingrene strammer bare grepet.

Mannen stikker fjeset nærmere Jessica som om han snuser etter alkoholånde. Han har tydeligvis ikke bakterieangst, med tanke på at hun nettopp har kastet opp. Det hånlige fliret oser av et nedlatende begjær Jessica for lengst har lært å kjenne igjen, men aldri vil kunne akseptere.

«Slipp!» sier Jessica og prøver å dra armen til seg.

Mannen rister på hodet og løfter snøskuffa. «Du går ingen steder før du har fått vekk det sølet her. Eller skal jeg tilkalle politiet?»

«Slipp meg.»

Mannen strammer grepet. Jessica kunne naturligvis ha sagt at hun er politibetjent selv. Legitimasjonen ligger i lommeboka. Men hun vil ikke at denne fyren skal få vite mer om henne enn nødvendig. Øynene hans borer seg inn i Jessicas, som utvilsomt er røde etter mange søvnløse netter. Han tror sikkert at hun er en slags uteligger, og Jessicas slitte joggesko, grå treningsdress og svarte, velbrukte anorakk gjør neppe inntrykket bedre.

«Jævla narkoludder. Jeg kjenner til sånne som deg …,» sier han, og i noen få tause sekunder lyser noe opp i øynene hans. Kanskje skyldes det følelsen av makt, kanskje skyldes det opphisselse over det uventede møtet og hele situasjonen. Kanskje skyldes det et behov for å straffe noen, for å gi en full jente litt faderlig disiplin. Jessica kjenner smaken av oppkast i munnen mens hun betrakter den femti år gamle mannens lubne kinn og grove skjeggstubb. Det triumferende oppsynet i fjeset hans.

«Og jeg kjenner til sånne som deg,» sier Jessica.

Med den ledige hånda griper hun tak i mannens håndledd og vrir rundt av all kraft. Nei, Jessica er ikke full, men hun er definitivt kapabel til berettiget maktbruk slik hun har lært på politiskolen.

Mannen brøler, faller ned på kne og slipper taket rundt Jessicas håndledd. Hun løsner det smertefulle grepet om håndleddet hans og gir ham et knespark i brystet. Vaktmesteren ramler på ryggen i den våte snøen og banner.

«Hore …,» stønner han og gisper etter luft. Han prøver å reise seg, men Jessica sparker ham i ribbeina. En gang, to ganger. Prikker danser foran øynene, og hun stirrer rasende på mannen.

«Kall meg hore igjen …,» sier Jessica, men er i tvil om hun vil at han skal fortsette å skjelle henne ut. For hvis han gir henne enda en grunn til å sparke ham, gjør hun det så gjerne og brekker et par av drittsekkens ribbein i samme slengen.

I det samme oppfatter Jessica en bevegelse på en av balkongene ut mot bakgården. Hun synes hun ser to personer som i det tåkete synsfeltet har glidd sammen til én enkelt skikkelse. Jeg må komme meg vekk herfra. En bil kjører forbi portrommet. Jessica kjemper mot kvalmen, styrter gjennom porten og ut i det bleke dagslyset og skynder seg bortover fortauet. Uspenskijkatedralens røde tårn, koppertak og gylne løkkupler kneiser over parken i enden av gata.

Summingen i hodet blir stadig sterkere og blander seg med vaktmesterens rop.

Med ett kjennes den høyre foten kald, og hun innser at skoen har falt av underveis, sannsynligvis i det siste sparket hun ga mannen i portrommet. Et forbipasserende eldre par ser skeptisk på Jessica der hun snubler av sted med en dryppende sokk på den ene foten. Gå. Fortsett å gå. Glem skoen.

Hun tar telefonen opp av lomma for å ringe etter drosje, men den glir ut av fingrene og treffer et kumlokk.

«Der er hun! Stans henne!»

Jessica bøyer seg ned, griper telefonen og løfter den til øret. Hun prøver å låse den opp, men skjermen er fuktig av snøen. Fingrene kjennes stive. Ingenting skjer.

En trikk skramler forbi, fulgt av en rekke biler, og til sist kommer en politibil. Så beleilig.

Jessica øker farten. Grus stikker under den våte sokken. Om hun bare kunne smette inn i den lille parken, ville hun kanskje ha greid å riste av seg forfølgeren.

«Politi!»

Stemmen er svak, men på hjørnet av Hamngatan ser hun at blålysene tennes på politibilen som har stanset ved portrommet. Snøflak driver inn i Jessicas åpne munn. Kjeven føles tung, pusten anstrengt. Hodet verker, og synet er fortsatt uklart.

Jeg har aldri hatt noe håp. Ingen av oss har det.

Jessica krysser gata og stanser under trærne i utkanten av Tove Janssons park. Hun lener seg mot en trestamme med en hånd og får en brå trang til å brekke seg igjen.

Mens hun står der og kaster opp, hører hun sirenen fra politibilen som nærmer seg, og ser blålysene sveipe over den snødekte plenen og de nederste greinene. Så senker greinene seg, mister sin form og buer seg over henne, myke som pilekvister.

